Den aalborgensiske virksomhed Carsoe cementerer sin status på det russiske fiskemarked med en ny, stor ordre.

Når skibene i den russiske fiskeflåde skal håndtere fangsten ombord, er det højst sandsynligt med nordjysk fabriksudstyr. Aalborgensiske Carsoe har nemlig sikret sig en kæmpe aftale med Russian Fishery Company (RFC) på knap en halv milliard kroner for leverancen af såkaldte flydende fiskefabrikker. Det kommer oveni en tidligere leverance til russerne og sikrer, at der er rigeligt at tage fat på for virksomhedens i alt 350 ansatte. - Ordren viser med al tydelighed, at det russiske rederi har meget store ambitioner på det hastigt voksende marked. Vi er nu med længder verdens største producent af disse fabrikker til produktion på havet, siger Hugo Dissing, administrerende direktør i Carsoe. Flydende produktion en fordel Virksomheden leverer komplette fiskefabrikker til store fiskeskibe. Når avanceret produktion af fangsten kan klares ombord, spares der tid og penge. Ordren er på fabrikker til fire skibe - det kommer oveni de syv russiske skibe, den nordjyske virksomhed allerede har udstyret med fabriksmateriel. Moderniseringen af det russiske fiskeri kommer efter tilskyndelse fra den russiske regering, og det ser ud til, at den aalborgensiske virksomhed har sat sig solidt på den bølge. - Det her sikrer Carsoes fortsatte vækst langt ind i 2025. Vi har arbejdet tæt sammen med vores afdeling i Seattle om ordren, og netop vores teknologiske forspring er noget af det, der er med til at øge distancen til vores konkurrenter, siger Hugo Dissing. Carsoe havde i seneste regnskabsår en nettoomsætning på 525 millioner kroner.